የአሶሳ ዩኒቨርሲቲ ኮሮናን   ለመከላከል እንዲያግዝ አምስት ሚሊዮን ብር ለገሰ
አሶሳ፣(ኢዜአ) የአሶሳ ዩኒቨርሲቲ የኮሮና ቫይረስን ለመከላከል እንዲያግዝ የአምስት ሚሊዮን ብር ድጋፍ ማድረጉን ትናንት አስታወቀ፡፡
የክልሉ ኮሮና ቫይረስ መከላከል ግብረኃይል ዩኒቨርሲቲው ለበሽታው መከላከል ያደረገውን ጥረት በግቢው ተዘዋውሮ ጎብኝቷል፡፡
በዚሁ ወቅት የዩኒቨርሲቲው ፕሬዚዳንት ዶክተር ከማል አብዱራሂም እንደገለጹት የዩኒቨርሲቲው የመማር ማስተማር ሂደቱ የሚሳካው የማህበረሰቡ ደህንነት ሲጠበቅ ነው፡፡
ይህንን መሠረት በማድረግ የዩኒቨርሲቲው ማኔጅመንት አምስት ሚሊዮን ብር ለኮሮና ቫይረስ መከላከል ድጋፍ እንዲውል መወሰኑን አስታውቀዋል፡፡
ከ7 ሺህ 600 በላይ ተማሪዎች በቅርቡ ወደ ቤተሰቦቻቸው መሸኘታቸውን ያስታወሱት ዶክተር ከማል ለተማሪዎች ሲሰጥ የነበረውን የዩኒቨርሲቲው የመጠጥ ውሃ ለከተማው ማህበረሰብ እንዲውል መወሰኑንም አስታውቀዋል፡፡
ዩኒቨርሲቲው ለችግረኛ ወገኖች የንጽህና መጠበቂያ ቁሳቁሶችን ለማቅረብ ዝግጅት እያደረገ መሆኑንም አመልክተዋል፡፡
አዲስ ዘመን መጋቢት 25/2012